**Τελευταία μπαλιά**

**ΕΣΩΤΕΡΙΚΟ. ΑΙΘΟΥΣΑ ΤΟΥ ΣΚΟΥΟΣ** (τένις εσωτερικού χώρου).

*Αίθουσα με άσπρες επιφάνειες, ξύλινο δάπεδο, μια γυάλινη διαφανή πλευρά και κόκκινες διαγραμμίσεις στον απέναντι τοίχο. Κόκκινη διαγράμμιση και στο δάπεδο. Χώρος φωτεινός. Ησυχία.*

**ΕΙΚΟΝΑ 1***. Ένας ΠΑΙΚΤΗΣ μπαίνει μέσα στην αίθουσα του σκουός. Ντυμένος στα άσπρα, κρατάει τη ρακέτα του. Από τη μια του τσέπη βγάζει και φοράει στο χέρι του ένα μπουρνουζέ περικάρπιο για αθλητές. Από την άλλη τσέπη βγάζει δυο μικρές μπάλες. Τη μια την ξαναβάζει στην τσέπη του και με την άλλη δοκιμάζει μερικά χτυπήματα στο δάπεδο.*

**ΕΙΚΟΝΑ 2**. *Ο ΠΑΙΚΤΗΣ ανταλλάσσει μερικές μπαλιές με «αντίπαλο» τον άσπρο τοίχο απέναντί του. Σταματά για λίγα δευτερόλεπτα για μια ανάσα. Συνεχίζει το παιχνίδι του. Η ένταση και η δύναμη του παιχνιδιού αυξάνονται σταδιακά. Ακούγονται ο ρυθμός της καρδιάς, η ανάσα του παίκτη και ο χτύπος της μπάλας στον τοίχο, που ακολουθούν τον ίδιο αυξανόμενο ρυθμό.*

*Σε παράλληλη δράση ΕΙΚΟΝΕΣ 3 & 4:*

**ΕΙΚΟΝΑ 3***. Διαδοχικά χτυπήματα της μπάλας στον τοίχο.*

**ΕΙΚΟΝΑ 4**. *Διαδοχικά πλάνα της έκφρασης του προσώπου του ΠΑΙΚΤΗ στην υπερπροσπάθειά του να προλάβει τις επιστρεφόμενες μπαλιές.*

*Μετά από ένα σερί χτυπημάτων της μπάλας στον τοίχο…*

**ΕΙΚΟΝΑ 5**. *Το μπαλάκι «σκάει» στον τοίχο. Ο τοίχος γεμίζει με κηλίδες από αίμα.*

**ΕΙΚΟΝΑ 6**. *Ο ΠΑΙΚΤΗΣ κάθιδρος και λαχανιασμένος αιμορραγεί από τη μύτη του. Στάζει αίμα στο πάτωμα. Ακινησία στο χώρο. Ακούγεται μόνο η ανάσα και η καρδιά του παίκτη.*

**ΕΙΚΟΝΑ 7***. Ο ΠΑΙΚΤΗΣ σκουπίζει το αίμα από το πρόσωπό του. Δοκιμάζει με μια δεύτερη μπάλα μερικά χτυπήματα στο δάπεδο και ετοιμάζεται για την επόμενη βολή.*

**ΕΙΚΟΝΑ 8**. *Ο ΠΑΙΚΤΗΣ σερβίρει την μπάλα με δύναμη. Ακούγεται η ανάσα του κι ο χτύπος της μπάλας στον τοίχο.*

**ΕΙΚΟΝΑ 9.** *Η μπάλα χτυπάει από τοίχο σε τοίχο, κυλάει στο δάπεδο πάνω από τις κόκκινες γραμμές του γηπέδου, περνάει πάνω από μια μικρή λίμνη αίματος και σταματάει σε μικρή απόσταση από το σώμα του ήρωα, που βρίσκεται αναίσθητος στο δάπεδο.*

**ΤΕΛΟΣ**